
1. PASIŪLYMAS DĖL EUROPOS PARLAMENTO SPRENDIMO
dėl Europos Sąjungos 2024 finansinių metų bendrojo biudžeto įvykdymo patvirtinimo, V skirsnis – Audito Rūmai
(2025/2149(DEC))
Europos Parlamentas,
–	atsižvelgdamas į Europos Sąjungos 2024 finansinių metų bendrąjį biudžetą[footnoteRef:1], [1:  	OL L 207, 2024 2 22, p. 1, ELI: http://data.europa.eu/eli/budget/2024/207/oj.] 

–	atsižvelgdamas į 2024 finansinių metų Europos Sąjungos konsoliduotąsias metines ataskaitas (COM(2025)0359 – C10‑0149/2025)[footnoteRef:2], [2:  	OL C, C/2025/4944, 2025 10 13, ELI: http://data.europa.eu/eli/C/2025/4944/oj.] 

–	atsižvelgdamas į Audito Rūmų metinę 2024 m. atlikto vidaus audito ataskaitą biudžeto įvykdymą tvirtinančiai institucijai,
–	atsižvelgdamas į Audito Rūmų 2024 finansinių metų metinę biudžeto vykdymo ataskaitą kartu su institucijų atsakymais[footnoteRef:3], [3:  	OL C, C/2025/5409, 2025 10 8, ELI: http://data.europa.eu/eli/C/2025/5409/oj.] 

–	atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2024 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą[footnoteRef:4], [4:  	OL C, C/2025/5407, 2025 10 13, ELI: http://data.europa.eu/eli/C/2025/5407/oj.] 

–	atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,
–	atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012[footnoteRef:5], ypač į jo 59, 118, 260, 261 ir 262 straipsnius, [5:  	OL L 193, 2018 7 30, p. 1, ELI: http://data.europa.eu/eli/reg/2018/1046/oj.] 

–	atsižvelgdamas į 2024 m. rugsėjo 23 d. Europos Parlamento ir Tarybos reglamentą (ES, Euratomas) Nr. 2024/2509 dėl Sąjungos bendrajam biudžetui taikomų finansinių taisyklių[footnoteRef:6], ypač į jo 59, 118, 266, 267 ir 268 straipsnius, [6:  	OL L, 2024/2509, 2024 9 26, ELI: http://data.europa.eu/eli/reg/2024/2509/oj.] 

–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Biudžeto kontrolės komiteto pranešimą (A10‑0000/2026),
1.	patvirtina Audito Rūmų generaliniam sekretoriui, kad Audito Rūmų 2024 finansinių metų biudžetas įvykdytas / atideda savo sprendimo, kuriuo Audito Rūmų generaliniam sekretoriui patvirtinama, kad Audito Rūmų 2024 finansinių metų biudžetas įvykdytas, priėmimą;
2.	išdėsto savo pastabas toliau pateikiamoje rezoliucijoje;
3.	paveda Pirmininkei perduoti šį sprendimą ir rezoliuciją, kuri yra neatskiriama jo dalis, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

[bookmark: _Toc219194540]2. PASIŪLYMAS DĖL EUROPOS PARLAMENTO REZOLIUCIJOS
su pastabomis, sudarančiomis neatskiriamą sprendimo dėl Europos Sąjungos 2024 finansinių metų bendrojo biudžeto įvykdymo patvirtinimo, V skirsnis – Audito Rūmai, dalį
(2025/2149(DEC))
Europos Parlamentas,
–	atsižvelgdamas į savo sprendimą dėl Europos Sąjungos 2024 finansinių metų bendrojo biudžeto įvykdymo patvirtinimo, V skirsnis – Audito Rūmai,
–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Biudžeto kontrolės komiteto pranešimą (A10‑0000/2026),
A.	kadangi biudžeto įvykdymo patvirtinimo procedūros kontekste biudžeto įvykdymą tvirtinanti institucija nori pabrėžti, kad ypač svarbu toliau stiprinti Sąjungos institucijų demokratinį teisėtumą didinant skaidrumą ir atskaitomybę, įgyvendinant rezultatais grindžiamo biudžeto sudarymo koncepciją bei užtikrinant gerą žmogiškųjų išteklių valdymą;
B.	kadangi Europos Audito Rūmai (toliau – Audito Rūmai) yra Sąjungos išorės auditorius, kuriam patikėta atliekant nepriklausomą, profesionalų ir veiksmingą auditą įvertinti Sąjungos veiksmų ekonomiškumą, veiksmingumą, efektyvumą, teisėtumą ir tvarkingumą, kad būtų gerinama atskaitomybė, skaidrumas ir finansų valdymas ir taip didinamas piliečių pasitikėjimas bei veiksmingai reaguojama į dabartinius ir būsimus iššūkius, su kuriais susiduriama Sąjungoje;
C.	kadangi, nepažeidžiant Sutarties dėl Europos Sąjungos veikimo (SESV) 287 ir 319 straipsnių, nuo 1987 finansinių metų pabaigos Audito Rūmų pajamų ir išlaidų ataskaitų auditą kasmet atlieka nepriklausomas išorės auditorius, o nuo tada, kai parengta 1992 finansinių metų ataskaita, išorės auditoriaus ataskaitos skelbiamos Europos Sąjungos oficialiajame leidinyje;
D.	kadangi vadovybės atskaitomybė biudžeto valdymo institucijoms išdėstoma Audito Rūmų generalinio sekretoriaus metinėje veiklos ataskaitoje, kurios tikslas pagal Finansinio reglamento 74 straipsnio 9 dalį – teikti informaciją apie išteklių valdymą, įskaitant sistemas, ir apie Audito Rūmų vidaus kontrolės sistemų efektyvumą ir veiksmingumą;
E.	kadangi, atlikdami savo užduotis skaidriai ir nepriklausomai, Audito Rūmai prisideda prie demokratinės priežiūros, viešų diskusijų ir patikimo Sąjungos finansų valdymo;
F.	kadangi Audito Rūmai laikosi pozicijos, jog siekiant įvertinti Sąjungos valdymą, jos atskaitomybę ir skaidrumą bei informacijos ir duomenų apie Sąjungos politikos įgyvendinimą kokybę ir patikimumą, geriausias sprendimas būtų įpareigoti Audito Rūmus vykdyti visų Sąjungos institucijų, įstaigų, organų ir agentūrų, įsteigtų pagal Sutartis, ir visų tarptautinių programų, kurios yra labai svarbios Sąjungos veikimui, auditą; kadangi Parlamentas tvirtai remia Audito Rūmus ir palankiai vertintų iniciatyvas, kurios sustiprintų Audito Rūmų gebėjimą vykdyti savo įgaliojimus;
1.	pažymi, kad Audito Rūmų biudžetas priklauso DFP 7 išlaidų kategorijai „Europos viešasis administravimas“, jos suma 2023 m. siekė 13,3 mlrd. EUR (t. y. 6,9 proc. viso Sąjungos biudžeto); pažymi, kad maždaug 0,2 mlrd. EUR siekiantis Audito Rūmų biudžetas sudaro apie 1,5 proc. visų administracinių Sąjungos išlaidų;
2.	pažymi, kad Audito Rūmai savo 2024 finansinių metų metinėje ataskaitoje (toliau – Audito Rūmų ataskaita) išnagrinėjo 70 operacijų, priskirtų kategorijai „Administravimas“, imtį, t. y. tiek pat, kiek ir 2023 m. pažymi, kad Audito Rūmai taip pat nurodo, kad administracines išlaidas sudaro išlaidos žmogiškiesiems ištekliams, įskaitant išlaidas pensijoms, kurios 2024 m. sudarė apie 69 proc. visų administracinių išlaidų, taip pat išlaidos pastatams, įrangai, energijai, komunikacijai ir informacinėms technologijoms (IT), ir kad jų daugelio metų darbo patirtis rodo, jog apskritai šios išlaidos yra nedidelės rizikos išlaidos;
3.	pažymi, kad 16 (23 proc.) iš 70 operacijų buvo klaidų, tačiau Audito Rūmai, remdamiesi trimis kiekybiškai įvertintomis klaidomis, apskaičiavo, kad klaidų lygis nesiekia reikšmingumo ribos;
4.	pažymi, kad Audito Rūmų finansinių ataskaitų auditą atlieka nepriklausomas išorės auditorius, siekiant, kad Audito Rūmams būtų taikomi tokie patys skaidrumo, atskaitomybės ir nepriklausomumo principai, kokius Audito Rūmai taiko savo audituojamiems subjektams;
5.	palankiai vertina Audito Rūmų specialiąją ataskaitą Nr. 24/2024 ir joje pateiktas išvadas bei rekomendacijas dėl Sąjungos valstybės tarnybos įdarbinimo sistemos; primena, kad mano, jog svarbu atlikti išsamesnį administracinių išlaidų nagrinėjimą, ir pakartoja savo raginimą į jų darbą įtraukti išsamius duomenis apie visas institucijas, kad būtų sukurtas nuoseklus pagrindas nuosekliai biudžeto įvykdymo patvirtinimo procedūrai; prašo Audito Rūmų informuoti biudžeto įvykdymą tvirtinančią instituciją apie bet kokias iniciatyvas šiuo klausimu;
Biudžeto ir finansų valdymas
6.	pažymi, kad bendras Audito Rūmų 2024 m. biudžetas (C1 asignavimai) sudarė 185 655 890 EUR, t. y. jis buvo 6,05 proc. didesnis, palyginti su 175 059 922 EUR biudžetu 2023 m.; pažymi, kad padidėjimas buvo susijęs pirmiausia su atlyginimų koregavimu; pažymi, kad 2024 m. 89,50 proc. asignavimų (daugiau, palyginti su 88,50 proc. 2023 m.) buvo skirta jo nariams ir personalui, o 10,50 proc. – pastatams, įrangai ir įvairioms išlaidoms (mažiau, palyginti su 11,60 proc. 2023 m.);
7.	pažymi, kad 2024 m. įsipareigojimų ir mokėjimų vykdymo lygis išliko aukštas, beveik toks pat kaip 2023 m., asignavimų panaudojimo lygis siekė 97,30 proc., o mokėjimai sudarė 94,81 proc. visų 2024 m. įsipareigojimų; pažymi, kad metų pabaigoje panaikintų asignavimų suma padidėjo nuo maždaug 3,4 mln. EUR 2023 m. iki 4,4 mln. EUR 2024 m.; giria Audito Rūmus už tai, kad 2024 m. vidutinis sąskaitų apmokėjimo terminas buvo išlaikytas trumpesnis nei 11 dienų;
8.	pažymi, kad Audito Rūmai per metus reguliariai atliko biudžeto peržiūras, dėl kurių 2024 m. buvo atlikti 29 biudžeto perkėlimai, kurių bendra suma sudarė maždaug 4,5 mln. EUR, palyginti su maždaug 5,7 mln. EUR 2023 m. pažymi, kad šie perkėlimai buvo reikalingi siekiant sustiprinti biudžeto eilutes, susijusias, inter alia, su IT projektais (+20,28 proc.), patalpų įrengimu (+560,18 proc.) ir technine įranga bei įrenginiais (73,53 proc.); pažymi, kad, remiantis Audito Rūmų atsakymais į Biudžeto kontrolės komiteto pateiktą klausimyną dėl 2024 m. biudžeto įvykdymo patvirtinimo (toliau – klausimynas), perskirstymai taip pat buvo būtini dėl didesnės nei numatyta biudžete infliacijos ir dėl to atsiradusių kainų indeksacijų, turėjusių įtakos naujoms ir esamoms sutartims;
9.	pažymi, kad, remiantis klausimynu, Rusijos agresijos karo prieš Ukrainą poveikį Audito Rūmai pajuto dėl infliacijos sukelto prekių, paslaugų ir logistikos sąnaudų didėjimo 2024 m.; palankiai vertina Audito Rūmų priemones, skirtas tokiems padariniams išvengti, atliekant išsamesnes analizes prieš patenkant į rinką, siekiant užtikrinti realistišką planavimą ir veiksmingus viešuosius pirkimus; taip pat su pasitenkinimu pažymi, kad Audito Rūmų energijos sąnaudos (biudžeto eilutė Nr. 2024) smarkiai sumažėjo – nuo 1 556 671 EUR 2023 m. iki 887 827 EUR 2024 m., daugiausia dėl to, kad buvo sumažinta fiksuota elektros kaina, kaip numatyta tarpinstitucinėje sutartyje su atitinkamu tiekėju; pripažįsta, kad visos Sąjungos institucijos turi gerinti savo biudžeto valdymą, įskaitant tai, kad būtų atsižvelgiama į kainų svyravimus, ypač energetikos sektoriuje, sudarant sutartis su paslaugų teikėjais;
10.	pažymi, kad įsipareigojimai, kurių bendra suma sudaro maždaug 9,9 mln. EUR 1 biudžeto antraštinėje dalyje ir maždaug 8,4 mln. EUR 2 biudžeto antraštinėje dalyje, buvo automatiškai perkeliami iš 2024 m. į 2025 m., siekiant padengti, inter alia, komandiruočių, mokymo ir vertimo išlaidas; pažymi, kad sprendimu buvo perkelta 602 000 EUR suma, nors ši suma yra susijusi su biudžeto institucijų patvirtintu biudžeto perkėlimu, skirtu Audito Rūmų K1 liftų pakeitimui;
11.	pažymi, kad 2024 m. biudžete numatyti asignavimai (C1) Audito Rūmų narių ir darbuotojų komandiruotėms sudarė 2 860 000 EUR (palyginti su 2 722 000 EUR 2023 m.); pažymi, kad iš šių asignavimų 2 469 344 EUR suma buvo įsipareigota, ir 2 184 344 EUR iš tos sumos buvo išmokėta (t. y. 88,46 proc. įgyvendinimo lygis) 2024 m.;
12.	su pasitenkinimu pažymi, kad, remiantis klausimynu, Audito Rūmų biudžeto eilutėje, skirtoje leidiniams, numatytos asignavimų sumos sumažėjo nuo 810 000 EUR 2014 m. iki 300 000 EUR 2024 m. dėl to, kad padaugėjo viduje parengtų ataskaitų ir leidinių reklama vykdoma virtualioje erdvėje; pažymi, kad Audito Rūmų sąmatos šiai biudžeto eilutei tolesniais biudžetiniais metais dar labiau sumažėjo; atkreipia dėmesį į Audito Rūmų tendenciją mažinti vertimo žodžiu ir ekspertų paslaugų (konsultacijų, tyrimų ir kt.) biudžetą bei planą atsisakyti fiksuotojo ryšio telefonijos, siekiant dar labiau sutaupyti;
13.	palankiai vertina, kaip nurodyta Audito Rūmų atsakyme į įvairius klausimus, kuriuos iškėlė biudžeto įvykdymą tvirtinanti institucija 2023 m. biudžeto įvykdymo procedūros kontekste (toliau – tolesnių veiksmų ataskaita), Audito Rūmų vykdomą darbą, kuriuo siekiama peržiūrėti savo misijų gaires, kad būtų galima aktyviai (t. y. pasirengiant misijoms) spręsti tokius klausimus kaip, be kita ko, sąnaudų efektyvumas ir būdai, kaip sumažinti poveikį aplinkai; ragina Audito Rūmus informuoti biudžeto įvykdymą tvirtinančią instituciją apie šioje srityje pasiektą pažangą;
14.	džiaugdamasis pažymi, kad išorės auditorius pareiškė, jog skirti ištekliai buvo panaudoti pagal paskirtį ir kad leidimus suteikiančių pareigūnų įdiegtos kontrolės procedūros suteikė būtinas garantijas užtikrinant, kad finansinės operacijos atitiktų taikomas taisykles ir reglamentus;
Vidaus valdymas, veiklos rezultatai ir vidaus kontrolė
15.	pažymi, kad Audito Rūmai iš viso 3 176 dienas vykdė veiklą valstybėse narėse ir už Sąjungos ribų, palyginti su 4 897 dienomis 2023 m., ir 1 244 dienas Sąjungos institucijose, agentūrose ir įstaigose bei kitose tarptautinėse organizacijose ir privačiose audito įmonėse, palyginti su 1 370 dienomis 2023 m.
[bookmark: _Hlk216181860]16.	pažymi, kad 2024 m. Audito Rūmai pateikė 2 metines ataskaitas, 3 specialias metines ataskaitas, 28 specialias ataskaitas, 4 peržiūras ir 3 nuomones, iš viso 40 dokumentų (mažiau nei 2023 m. – 45 dokumentai); palankiai vertina tai, kad 2024 m. Audito Rūmai specialiosiose ataskaitose ir apžvalgose daugiausia dėmesio skyrė neatidėliotiniems uždaviniams, su kuriais susiduria Sąjunga tokiose svarbiose srityse kaip dujų tiekimo saugumas, investicijos į dirbtinį intelektą (DI), prisitaikymas prie klimato kaitos, Ekonomikos gaivinimo ir atsparumo didinimo priemonės (EGADP) lėšų panaudojimas, kelias link visai netaršių automobilių, parama pabėgėliams Turkijoje ir Sąjungos pramonės politika vandenilio srityje; taip pat palankiai vertina Audito Rūmų planuojamas ataskaitas apie EGADP tokiose srityse kaip skaidrumas ir atsekamumas, taip pat apie Sąjungos struktūrą ir strategiją kovojant su sukčiavimu bei Sąjungos paramą Ukrainai, Moldovai ir Gruzijai; pažymi, kad suinteresuotųjų subjektų pasitenkinimas Audito Rūmų darbu pagerėjo – 2024 m. atlikta apklausa parodė, kad 89 proc. respondentų (daugiau nei 85 proc. 2023 m.) laikė Audito Rūmų ataskaitas naudingomis, o 82 proc. (daugiau nei 78 proc.) manė, kad Audito Rūmų darbas turi poveikį;
17.	pažymi, kad Audito Rūmai turi pagrindinių veiklos rezultatų rodiklių (PVRR) rinkinį, skirtą vertinti pažangą, padarytą siekiant strateginių tikslų, laikantis Audito Rūmų 2021–2025 m. strategijos; pažymi Audito Rūmų strateginius tikslus 2024 m.: atskaitomybės, skaidrumo ir audito tvarkos gerinimas, dėmesio sutelkimas į sritis ir temas, kuriose auditas gali duoti didžiausią naudą, ir tvirto audito patikinimo teikimas sudėtingomis ir kintančiomis aplinkybėmis; ragina Audito Rūmus ateityje pateikti savo PVRR, pasiektą pažangą ir tikslus apibendrinta forma (lentelės formatu);
18.	palankiai vertina tai, kad Audito Rūmai vertina savo rekomendacijų įgyvendinimą remdamiesi tolesne priežiūra, kurią vykdo jų auditoriai; pažymi, kad 2024 m. Audito Rūmai analizavo savo 2020 m. ataskaitose Komisijai ir kitoms institucijoms skirtas rekomendacijas; pažymi, kad 93 proc. iš 2020 m. Audito Rūmų metinėje ataskaitoje pateiktų 19 rekomendacijų ir 88 proc. iš 2020 m. Audito Rūmų specialiosiose ataskaitose pateiktų 186 rekomendacijų buvo įgyvendintos arba visiškai, arba kai kuriais atžvilgiais ar dauguma atžvilgių.
19.	remdamasis tolesnių veiksmų ataskaita pažymi, kad Komisija sutiko pateikti Audito Rūmams rankiniu būdu iš duomenų bazės ARACHNE gautus duomenis; tačiau apgailestauja, kad Audito Rūmų prieiga prie FENIX, ataskaitų teikimo priemonės, susijusios su EGADP, tebėra neišspręstas klausimas, nes Komisija Audito Rūmams suteikė prieigą tik prie kai kurių FENIX modulių; palankiai vertina pranešimus apie Audito Rūmų vartotojų, turinčių prieigą prie FENIX sistemos, skaičiaus padidėjimą; vis dėlto pritaria Audito Rūmų prašymui, kad Komisija kuo greičiau suteiktų jiems visapusišką prieigą; primena, kad Komisijos Ekonomikos ir finansų reikalų generalinis direktoratas dėjo pastangas, kad suteiktų Audito Rūmams galimybę susipažinti su FENIX dokumentais per dvi savaites nuo mokėjimo prašymo patvirtinimo; vis dėlto yra susirūpinęs dėl to, kad praktiškai daugeliu atvejų šio termino nesilaikoma ir tam tikrais atvejais buvo vėluojama iki 2,5 mėnesio, dėl to Audito Rūmai daug lėčiau pateikia audito pastebėjimus; primena Komisijai jos pareigą pagal Finansinio reglamento 263 straipsnį suteikti Audito Rūmams visapusišką prieigą prie visų atitinkamų sistemų ir duomenų bazių (ARACHNE, FENIX, ARES ir kt.);
Žmogiškieji ištekliai, lygybė ir darbuotojų gerovė
20.	pažymi, kad 2024 m. pabaigoje Audito Rūmuose dirbo 961 darbuotojas (mažiau nei 2023 m. – 969), įskaitant laikinus darbuotojus (2024 m. – 192, mažiau nei 2023 m. – 204), sutartininkus (2024 m. – 84, mažiau nei 2023 m. – 86) ir komandiruotus nacionalinius ekspertus (2024 m. – 26, kaip ir 2023 m.); primena, kad svarbu darbuotojams siūlyti nuolatines darbo sutartis, siekiant išlaikyti įgūdžius ir užtikrinti tęstinumą bei produktyvią darbo aplinką;
[bookmark: _Hlk216182035]21.	pažymi, kad 2024 m. 54 proc. Audito Rūmų darbuotojų buvo moterys (daugiau nei 53 proc. 2023 m.), o 47 proc. – vyrai; apgailestauja, kad moterys sudaro tik 30 proc. Audito Rūmų vyresniosios vadovybės, kaip ir 2023 m.; taip pat apgailestauja, kad 2023 m. moterų, einančių viduriniojo lygio vadovų pareigas, dalis sumažėjo nuo 40 proc. iki 37,30 proc.; primena, kad lyčių lygybė yra Sutartyje įtvirtintas principas, kurio turėtų laikytis visos institucijos, ir ragina Audito Rūmus toliau dėti pastangas, kad būtų skatinama lyčių pusiausvyra viduriniosios ir aukštesniosios grandies vadovų pareigose; 
22.	pažymi, kad, remiantis klausimynu, Audito Rūmai įdarbino 64 stažuotojus, iš kurių 59 2024 m. gavo mėnesinę pašalpą; palankiai vertina naują Audito Rūmų programą „TraineEca Career Development“, kurios tikslas – suteikti darbo galimybes labiausiai nusipelniusiems stažuotojams; be to, pažymi Audito Rūmų planą pasiūlyti specialias stažuotes dirbtinio intelekto srityje neseniai universitetą baigusiems absolventams ir doktorantams šioje srityje; dar kartą pabrėžia, kad stažuotė turėtų būti atlyginama, vadovaujantis 2023 m. birželio 15 d. Europos Parlamento rezoliucija dėl kokybiškų stažuočių Sąjungoje (2020/2005 INL), kurioje raginama užtikrinti, kad visos stažuotės Europoje būtų apmokamos;
23.	pažymi, kad, remiantis klausimynu, 2024 m. Audito Rūmams vis dar buvo sunku įdarbinti pareigūnus dėl Liuksemburgo kaip darbo vietos patrauklumo stokos arba jaunų darbuotojų nesidomėjimo audito ir kontrolės darbu; su pasitenkinimu pažymi, kad Audito Rūmai šią problemą sprendė rengdami reguliarias atrankos procedūras, skirtas Audito Rūmų stažuotojams, organizuodami vidinius konkursus, siekiant išlaikyti labiausiai nusipelniusius talentus, ir plėsdami informavimo veiklą; šiuo atžvilgiu pripažįsta, kad reikalinga konkurencijos sąlyga, siekiant organizuoti EPSO konkursus, skirtus išimtinai Liuksemburgui; giria Audito Rūmus už tai, kad prisijungė prie tarpinstitucinio susitarimo, pagal kurį Liuksemburge įsikūrusių Sąjungos institucijų įdarbinti darbuotojai nuo 2025 m. gauna būsto pašalpą, siekiant kompensuoti dideles pragyvenimo išlaidas Liuksemburge;
24.	žino, kad Audito Rūmai nedalyvauja narių skyrimo procese pagal SESV 286 straipsnio 2 dalį; vis dėlto primena, kad tarp Audito Rūmų narių vis dar esama didelės lyčių nelygybės – tik 10 iš 27 narių yra moterys; pakartoja savo raginimą valstybėms narėms teikti skirtingų lyčių asmenų kandidatūras, siekiant užtikrinti labiau subalansuotą ir reprezentatyvesnę Audito Rūmų sudėtį;
25.	toliau reiškia apgailestavimą dėl Tarybos praktikos skirti Audito Rūmų narius, nepaisant to, kad Parlamentas juos atmetė; pakartoja savo raginimą peržiūrėti skyrimo procedūrą, kad Parlamentui būtų suteiktas privalomas vaidmuo vertinant kandidatų į Audito Rūmų narius tinkamumą;
26.	vertina Audito Rūmų siūlomą išsamią nuotolinio darbo tvarką, skirtą įdarbinimo sunkumams sumažinti, pagal kurią per mėnesį galima dirbti nuotoliniu būdu iki 10 dienų, iš kurių 5 dienas galima dirbti nuotoliniu būdu ne darbo vietoje, bet ne daugiau kaip 30 dienų per metus; pažymi, kad, remiantis klausimynu, Audito Rūmai 2024 m. peržiūrėjo savo mišraus darbo taisykles, siekdami, be kita ko, atsižvelgti į gautus atsiliepimus; ragina Audito Rūmus reguliariai tikrinti, ar šių taisyklių yra laikomasi; su pasitenkinimu pažymi, kad, remiantis klausimynu, Audito Rūmai imasi įvairių priemonių, siekdami užtikrinti savo darbuotojų fizinę ir psichinę gerovę;
27.	pažymi padidėjusį laisvų darbo vietų skaičių ir darbuotojų kaitą, kuri 2023 m. buvo 6,60 proc., o 2024 m. – 7,90 proc., o laisvų darbo vietų skaičius padidėjo nuo 2,27 proc. iki 2,49 proc.; darbuotojų kaita atspindi iš darbo išėjusių darbuotojų skaičių, palyginti su visais darbuotojais;
28.	pažymi, kad kai kurių šalių, visų pirma Šiaurės valstybių narių, piliečiai yra nepakankamai atstovaujami Audito Rūmų darbuotojų sudėtyje; pažymi, kad yra pavojus, jog padėtis dar labiau pablogės dėl darbuotojų senėjimo ir kandidatų iš tų valstybių narių įdarbinimo trūkumo; primena, kad Audito Rūmai nuolat stengiasi ištaisyti šį disbalansą, didindami Audito Rūmų konkursų ir laisvų darbo vietų skelbimų viešumą valstybėse narėse, kurių atstovaujama žymiai mažiau nei reikėtų, bendradarbiaudami su Audito Rūmų nariais, kad būtų platinami skelbimai, ir kreipdamiesi į potencialius kandidatus, dalyvaujant karjeros mugėse tam tikrose valstybėse narėse; be to, pažymi, kad, remiantis tolesnių veiksmų ataskaita, Audito Rūmai taip pat parengė veiksmų planą, kuriame numatyta 10 veiksmų per ateinančius 5 metus, siekiant pakeisti dabartinę tam tikrų valstybių narių nepakankamą atstovavimą; ragina Audito Rūmus informuoti biudžeto įvykdymą tvirtinančią instituciją apie šio veiksmų plano įgyvendinimo pažangą ir rezultatus;
29.	primena, kad 2023 m. pabaigoje buvo užpildytos visos papildomos 29 pareigybės (laikini darbuotojai), kurių reikėjo EGADP auditui, apimančiam 723,8 mlrd. EUR sumą, atlikti; tačiau supranta, kad EGADP lėšų reikšmingumas, sudėtingumas, didelės sumos ir greitas išmokėjimas tebekelia sunkumų ir kad dabartinių išteklių nepakanka, kad būtų galima sistemingai užtikrinti, jog EGADP išlaidos atitiktų Sąjungos ir nacionalines taisykles, ir reaguoti į padidėjusią Sąjungos veiklą; šiuo atžvilgiu pritaria Audito Rūmų prašymui 29 laikinus darbuotojus, įdarbintus EGADP auditams atlikti, perkelti į nuolatines pareigas;
30.	pažymi, kad 2024 m. vidutinis nebuvimo dėl ligos lygis buvo 9,9 dienų vienam darbuotojui, beveik tiek pat kaip ir 2023 m.; taip pat pažymi, kad 2024 m. 3 darbuotojai (palyginti su 4 darbuotojais 2023 m.) nebuvo darbe dėl užsitęsusios ligos, kuri apibrėžiama kaip trunkanti daugiau kaip 200 dienų per metus;
31.	pažymi, kad 2024 m. buvo pranešta apie 13 išsekimo atvejų, palyginti su 7 atvejais 2023 m.; teigiamai vertina tai, kad Audito Rūmai ėmėsi kelių veiksmų, kad sumažintų profesinio perdegimo riziką, įdiegdami visapusišką gerovės programą, siūlydami atsparumo didinimo mokymus, skelbdami ir įgyvendindami gaires dėl grįžimo į darbą po ilgalaikių laikinojo nedarbingumo atostogų, toliau siūlydami pirmąją pagalbą psichikos sveikatos srityje ir teikdami finansinę paramą darbuotojams – padengdami 10 sesijų su jų pasirinktu psichologu išlaidas; ypač pažymi, kad 2024 m. Audito Rūmai surengė 4 privalomus mokymus vadovams, kuriuose daugiausia dėmesio buvo skirta darbuotojų gerovei, darbo rezultatams, darbo ir asmeninio gyvenimo pusiausvyrai bei perdegimo prevencijai;
32.	giria Audito Rūmų informavimo veiklą, tyrimus ir mokymus, kurie 2024 m. buvo organizuoti Audito Rūmų darbuotojams, nariams arba abiem grupėms, apie Audito Rūmų politiką dėl priekabiavimo prevencijos ir pagarbaus elgesio darbo vietoje; su susirūpinimu pažymi, kad 2024 m. buvo atliktas vienas administracinis tyrimas dėl įtarimų dėl seksualinio ir psichologinio priekabiavimo, po kurio buvo imtasi drausminių priemonių, remiantis išvada, kad tiriamo asmens elgesys buvo netinkamas;
33.	pažymi, kad, remiantis klausimynu, 2024 m. Audito Rūmai ėmėsi daugelio veiksmų, laikydamasis 2021–2025 m. įvairovės ir įtraukties veiksmų plano, įvairiose srityse, pavyzdžiui, įdarbinimo, mokymo, karjeros plėtros, darbo sąlygų ir darbuotojų sąmoningumo; pažymi, kad Audito Rūmai įtraukia įvairovę ir įtrauktį į savo veiklos valdymo, vertinimo, sertifikavimo ir paaukštinimo procesus, taip pat į mokymo programas, o 2024 m. 13 vadovų savanoriškai dalyvavo įvairovės ir įtraukties vertinime; palankiai vertina specializuotą mokymo kursą „Moterų vadovų kilimas. Įgūdžiai sėkmei“, kurį Audito Rūmai organizavo siekiant skatinti moteris siekti vadovaujančių pareigų; taip pat palankiai vertina Audito Rūmų naujas pozityvių veiksmų programas stažuotojams ir sutartininkams, skirtas žmonėms su negalia, pagal kurias žmonėms su pripažinta negalia per metus siūlomos dvi stažuotės; su pasitenkinimu pažymi, kad 2024 m. Audito Rūmai surengė ketvirtąją Audito Rūmų negalios sąmoningumo savaitę, kurios metu buvo pristatytas naujas negalios veiksmų planas, kuriame pabrėžiamos Audito Rūmų pastangos kurti labiau įtraukią darbo aplinką; su pasitenkinimu pažymi, kad Audito Rūmai taip pat skelbia savo įvairovės ir įtraukties veiksmų plano laikotarpio vidurio peržiūras, siekiant užtikrinti skaidrumą ir visos organizacijos įsitraukimą;
Etikos sistema ir skaidrumas
34.	pabrėžia Audito Rūmų, kaip Sąjungos nepriklausomo išorės auditoriaus ir jos finansų sergėtojo, svarbų vaidmenį, dėl kurio Audito Rūmai privalo laikytis aukščiausių sąžiningumo, profesionalumo ir atskaitingumo standartų, taip pat Sąjungos institucijų tarpusavio sąžiningo bendradarbiavimo principo, ir būti pavyzdine institucija, keliančia pasitikėjimą ir patikimumą; primena, kad pagal SESV 285 straipsnį Audito Rūmų nariai turi būti visiškai nepriklausomi ir laikytis aukščiausių etikos taip pat sąžiningumo, objektyvumo, profesinio elgesio, orumo, atsidavimo ir lojalumo principų;
35.	pakartotinai išreiškia didelį susirūpinimą dėl Audito Rūmų atsisakymo panaikinti buvusio pirmininko imunitetą ir Teismo sprendimo atmesti Europos prokuratūros prašymą leisti keliems Audito Rūmų darbuotojams duoti parodymus vykstančiame baudžiamajame tyrime; pažymi tolesnių veiksmų ataskaitos pastabas, kuriose Audito Rūmai nurodė, kad nepanaikino minėtos neliečiamybės, nes Europos prokuratūra nepateikė Audio Rūmams „pakankamai informacijos, kad jie galėtų suprasti, kokiais veiksmais kaltinami atitinkami asmenys ir kokiu mastu tokie veiksmai gali būti laikomi nusikalstama veika“, remdamiesi teismine praktika kaip taikytinos teisinės sistemos dalimi, pagrindžiančia Audito Rūmų poziciją; pažymi, kad 2025 m. vasario 10 d. Europos prokuratūra pagal SESV 263 straipsnio 4 dalį Europos Sąjungos Teisingumo Teismui pateikė apeliacinį skundą (bylos numeris T-99/25) dėl Audito Rūmų sprendimo atmesti Europos prokuratūros prašymą leisti keliems Audito Rūmų darbuotojams duoti parodymus vykstančiame baudžiamajame tyrime; be to, pažymi, kad minėtuoju skundu nebuvo ginčijamas atitinkamų asmenų imuniteto nepanaikinimas; pabrėžia, kad Sąjungos institucijų įgaliojimai nesuteikti leidimo jų darbuotojams liudyti kaip liudytojams neapima teisės spręsti dėl teisminių procesų, kuriuose darbuotojai turi liudyti, pagrįstumo ir gali būti taikomi tik tais atvejais, kai kiltų pavojus Sąjungos interesams, kurie turi būti labai svarbūs ir gyvybiškai svarbūs Sąjungai; primygtinai ragina Audito Rūmus, bendradarbiaujant su Europos prokuratūra ir kitomis Sąjungos įstaigomis, atsakingomis už kovą su sukčiavimu ir nusižengimais, išlaikyti aukštą skaidrumo ir atskaitomybės lygį;
36.	pažymi, kad 2024 m. Audito Rūmuose nebuvo informavimo apie pažeidimą atvejų; be to, pažymi, kad 2023 m. Audito Rūmai pradėjo Audito Rūmų taisyklių dėl administracinių tyrimų ir drausminių procedūrų vykdymo atnaujinimo procesą, kuris buvo baigtas 2024 m. pradžioje;
37.	su pasitenkinimu pažymi, kad Audito Rūmai yra įdiegę tvirtą etikos sistemą, apimančią etikos gaires, taikomas tiek Audito Rūmų nariams, tiek darbuotojams, ir Audito Rūmų narių elgesio kodeksą; pažymi, kad Audito Rūmai taip pat turi Etikos komitetą, kuris reguliariai renkasi svarstyti atitinkamus etikos klausimus, įskaitant narių išorinę veiklą, ir kurį sudaro du Audito Rūmų nariai ir vienas išorės narys; pažymi Etikos komiteto 2024 m. metinę ataskaitą, kurioje nurodoma, kad Etikos komitetas surengė šešis posėdžius ir gavo 17 deklaracijų iš dabartinių Audito Rūmų narių (dėl išorinės veiklos) ir buvusių Audito Rūmų narių (dėl jų numatomos veiklos pasibaigus kadencijai), ir 2024 m. visoms joms buvo pateikta teigiama nuomonė;
38.	pažymi, kad Audito Rūmų narių interesų deklaracijos pildomos kasmet ir kiekvieną kartą, kai įvyksta reikšmingi pokyčiai, ir jos skelbiamos Audito Rūmų interneto svetainėse; su pasitenkinimu pažymi, kad informacija apie Audito Rūmų narių misijas, įskaitant išlaidas, taip pat skelbiama internete; giria Audito Rūmus už tai, kad 2024 m. baigė atnaujinti savo administracinių ir drausminių priemonių taikymo taisykles; pažymi, kad, remiantis klausimynu, 2024 m. nebuvo nustatyta jokių interesų konflikto atvejų;
39.	su pasitenkinimu pažymi, kad, remiantis klausimynu, Audito Rūmai kasmet organizuoja etikos dienos mokymo renginį; be to, pažymi, kad Audito Rūmai visiems darbuotojams, įskaitant naujokus ir vadovus, surengė su etika susijusius kursus, įskaitant 3 etikos seminarus 2024 m.; pažymi, kad tais metais tokiuose kursuose dalyvavo 681 dalyvis;
40.	pažymi, kad 2024 m. nei Europos kovos su sukčiavimu tarnyba (OLAF), nei ombudsmenas nepradėjo jokių tyrimų, susijusių su Audito Rūmais;
41.	pakartoja ankstesnėse sprendimų dėl biudžeto įvykdymo užtikrinimo rezoliucijose išreikštą kritiką dėl 2022 m. Audito Rūmų sprendimo dėl jų narių kelionių, komandiruočių ir vairuotojų bei automobilių naudojimo, kuris prieštarauja bendram principui, kad automobilių parkas jokiomis aplinkybėmis neturėtų būti naudojamas kitais tikslais nei griežtai vykdant Audito Rūmų narių pareigas; dar kartą ragina visas Sąjungos institucijas susitarti dėl vieningos tarnybinių automobilių naudojimo sistemos, kuri būtų taikoma horizontaliai, taip sumažinant painiavą ir didinant viešųjų lėšų naudojimo skaidrumą ir veiksmingumą; palankiai vertina tai, kad 2024 m. Audito Rūmai kartu su Europos Sąjungos Teisingumo Teismu pakvietė Komisiją dalyvauti tarpinstituciniame dialoge, siekiant susitarti dėl bendrų tarnybinių automobilių naudojimo taisyklių; šiuo atžvilgiu pažymi, kad, remiantis klausimynu, buvo sukurta ad hoc darbo grupė, kuri susitiko keletą kartų ir pateikė keletą rekomendacijų; ragina Audito Rūmus pranešti biudžeto įvykdymą tvirtinančiai institucijai apie daromą atitinkamą pažangą;
42.	primena, kad Audito Rūmų vidaus audito tarnyba (IAS) atliko auditą dėl Audito Rūmų darbuotojams ir nariams taikomos etikos sistemos; pažymi, kad pagal galutinę ataskaitą (02/2023), kurią Audito Rūmai 2024 m. liepos 9 d. nusiuntė Parlamento pirmininkui, ir pagal klausimyną, IAS pateikė 16 rekomendacijų, iš kurių 15 jau įgyvendintos, o viena, susijusi su darbuotojų interesų konfliktais, dar įgyvendinama;
43.	pažymi, kad, remiantis Audito Rūmų ataskaita, 2024 m. nebuvo nustatyta jokių korupcijos ar sukčiavimo atvejų Audito Rūmų vidaus veikloje; vertina Audito Rūmus už prevencinių mokymų apie kovos su korupcija politiką ir procedūras organizavimą – 2024 m. buvo surengta 10 mokymų, kuriuose iš viso dalyvavo 257 asmenys; vertina tai, kad, remiantis tolesnių veiksmų ataskaita, 2024 m. Audito Rūmai išleido vieną konsoliduotą dokumentą dėl sukčiavimo audito veiklos kontekste, taip suderindami, kaip Audito Rūmų audito kolegijos sprendžia su sukčiavimu susijusius klausimus, nustatytus atliekant išorinį auditą; pažymi, kad su Audio Rūmų vidaus veikla susijusi sukčiavimo rizika valdoma pagal Audito Rūmų vidaus kontrolės sistemą, skirtą užkirsti kelią, nustatyti, ištaisyti ir imtis tolesnių veiksmų dėl bet kokių pažeidimų, susijusių su Audito Rūmų nariais ar darbuotojais, kurie gali turėti įtakos Sąjungos finansiniams interesams; be to, pažymi Audito Rūmų nuomonę, kad atskirų vidaus veiklos sukčiavimo prevencijos strategijų kūrimas „sukeltų neproporcingą administracinę naštą, atsižvelgiant į jau taikomą išsamią kontrolę“, tačiau toliau prašo Audito Rūmų priimti visų rūšių veiklai taikomą sukčiavimo prevencijos strategiją;
[bookmark: _Hlk215774993]44.	pažymi Audito Rūmų nuomonę, išreikštą tolesnių veiksmų ataskaitoje, kad jų, kaip nepriklausomos išorės audito institucijos, vaidmuo juos išskiria iš tipinių subjektų, siekiančių bendradarbiauti su Sąjungos sprendimus priimančiomis institucijomis ir daryti joms įtaką; mano, kad šis argumentas nėra visiškai taikytinas, nes Audito Rūmai rengia specialias ataskaitas, kuriose nagrinėja, ar buvo pasiekti Sąjungos politikos ir programų tikslai, o tai Audito Rūmų darbui suteikia politinį arba patariamąjį pobūdį, net jei Audito Rūmai nėra sprendimus priimanti institucija; be to, primena, kad yra kitų Sąjungos sprendimus nepriimančių ir patariamųjų institucijų, kurios oficialiai įtrauktos į Sąjungos skaidrumo registrą; todėl dar kartą primygtinai ragina Audito Rūmus prisijungti prie ES skaidrumo registro tam, kad būtų laikomasi pagrindinių skaidrumo principų, nesukuriant jokių kliūčių visiškam Audito Rūmų nepriklausomumui;
Skaitmeninimas, kibernetinis saugumas ir duomenų apsauga
45.	pažymi, kad, remiantis klausimynu, Audito Rūmų bendras IT (techninės įrangos, programinės įrangos, IT paslaugų ir telekomunikacijos) biudžetas sumažėjo 12,10 proc. – nuo maždaug 10,8 mln. EUR 2023 m. iki maždaug 9,5 mln. EUR 2024 m. pažymi, kad tarp pagrindinių Audito Rūmų IT projektų, finansuojamų 2024 m., yra jų interneto svetainės ir intraneto atnaujinimas, perėjimas prie saugesnio nuotolinio prieigos sprendimo ir naujos vertimų valdymo sistemos įdiegimas;
46.	tvirtai remia Audito Rūmų pastangas kurti audito žinių ekosistemą pasitelkiant skaitmeninimą; šiuo atžvilgiu pažymi, kad, remiantis klausimynu, 2024 m. Audito Rūmai įgyvendino keletą iniciatyvų, skirtų jų skaitmeniniams gebėjimams ir veiklos veiksmingumui stiprinti, įskaitant audito informacinių sistemų integravimą, sistemų ir taikomųjų programų sąveikos didinimą, dokumentų skaitymo pagalbinės priemonės (DORA) įdiegimą žinių valdymui audito veikloje remti, paslaugos „BibliotECA Discovery Collections Service“ paleidimą ir naujos skaitmeninio archyvavimo politikos priėmimą; pabrėžia, kad skaitmeninimo ir dažnesnių vizitų vietoje derinys turėtų užtikrinti efektyvesnius ir tikslesnius audito rezultatus;
47.	vertina Audito Rūmų dirbtinio intelekto pradinės strategijos ir diegimo plano 2024–2025 m. paskelbimą; su pasitenkinimu pažymi, kad, remiantis klausimynu, Audito Rūmai padarė nuolatinę pažangą įgyvendindami šią strategiją, inter alia, sutelkdami dėmesį į tokių priemonių kaip „Microsoft Copilot“ ir „GPT@EC“ bandymą ir pasirengimą jų diegimui, darbuotojų sąmoningumo didinimą taikant tikslingus mokymus dirbtinio intelekto srityje, taip pat dirbtinio intelekto taikymo audito darbe bandymą ir dalijimąsi preliminariomis išvadomis; be to, palankiai vertina Audito Rūmų DI valdymo stiprinimą, Audito Rūmams įsteigus DI patariamąjį komitetą ir 2024 m. paskyrus DI korespondentą; su pasitenkinimu pažymi, kad DI patariamasis komitetas, kurio vaidmuo yra remti Audito Rūmus ir jiems teikti patarimus vykdant įsipareigojimus, kylančius iš DI naudojimą reglamentuojančios teisinės ir etinės sistemos, yra sudarytas iš darbuotojų, turinčių įvairių sričių žinių, siekiant užtikrinti visapusišką požiūrį ir DI poveikio supratimą;
48.	pažymi, kad, remiantis klausimynu, Audito Rūmai padarė pažangą įgyvendindami savo kibernetinio saugumo planą ir 2024 m. pasiekė keletą svarbių tikslų, įskaitant slaptažodžių nereikalaujančios autentifikavimo sistemos „Windows Hello for Business“ įdiegimą, „nulinio pasitikėjimo“ principų taikymą siekiant sustiprinti prieigą prie debesų ir ES prisijungimo pagrindu veikiančių sistemų saugumą, taip pat privilegijuotos prieigos valdymo priemonės įdiegimą siekiant geriau apsaugoti IT sistemų administravimą. be to, pažymi, kad Audito Rūmai taip pat sustiprino savo pasirengimą kibernetiniam saugumui, dalyvaudami bendrose informuotumo ir pasirengimo kibernetiniam saugumui pratybose (JASPER), kurias bendrai organizavo Sąjungos institucijų, įstaigų, organų ir agentūrų kibernetinio saugumo tarnyba (CERT-EU) ir Europos Sąjungos kibernetinio saugumo agentūra (ENISA), ir didino darbuotojų informuotumą, rengdami sukčiavimo imitavimo pratybas, siekiant sumažinti socialinės inžinerijos riziką;
49.	su susirūpinimu pažymi, kad Audito Rūmai patyrė kibernetinę ataką, kurią, kaip teigiama, surengė prorusiška grupė, siekdama destabilizuoti 2024 m. Europos Parlamento rinkimus; palankiai vertina Audito Rūmų įsipareigojimą bent kas dvejus metus iš naujo vertinti kibernetinio saugumo riziką; ragina toliau reguliariai rengti darbuotojų mokymus apie kibernetines grėsmes, siekiant stiprinti institucijos atsparumą; ragina Audito Rūmus informuoti biudžeto įvykdymą tvirtinančią instituciją apie bet kokio kibernetinio saugumo rizikos vertinimo, kurį Audito Rūmai gali atlikti įgyvendindami Reglamentą (ES, Euratomas) 2023/2841[footnoteRef:7], rezultatus; [7: 2023 m. gruodžio 13 d. Europos Parlamento ir Tarybos reglamentas (ES, Euratomas) 2023/2841, kuriuo nustatomos priemonės aukštam bendram kibernetinio saugumo lygiui Sąjungos institucijose, įstaigose, organuose ir agentūrose užtikrinti (OL L, 2023/2841, 2023 12 18, ELI: http://data.europa.eu/eli/reg/2023/2841/oj).] 

50.	palankiai vertina 2025 m. numatytas iniciatyvas, kuriomis siekiama toliau stiprinti skaitmeninę transformaciją ir kibernetinį saugumą, pavyzdžiui, diegti „Microsoft Copilot“, įgyvendinti vietinius generatyvinius DI modelius ir įdiegti biometrinį autentifikavimą nešiojamuosiuose kompiuteriuose; taip pat atkreipia dėmesį į Audito Rūmų planą atnaujinti savo IT infrastruktūrą naujais serveriais, įdiegti naujas funkcijas, skirtas hibridiniams posėdžiams remti, ir stiprinti bendradarbiavimą su Tarpinstituciniu skaitmeninės transformacijos komitetu naujų technologijų, pavyzdžiui, DI, srityje;
51.	tikisi, kad 2025 m. Audito Rūmų įvesta patikslinta elektroninio parašo politika dar labiau palengvins pažangių elektroninių parašų naudojimą ir sumažins priklausomybę nuo popierinių procedūrų, ypač išorės sutarčių dokumentacijos atveju; tikisi, kad toliau bus skaitmeninami patvirtinimo ir pasirašymo procesai; pripažįsta teigiamą skaitmeninimo poveikį audito darbo eigai, bendradarbiavimui ir skaidrumui, kuris prisideda prie lankstesnių ir patikimesnių audito rezultatų;
52.	palankiai vertina Audito Rūmų nuolatines pastangas stiprinti darbuotojų įgūdžius, įgyvendinant duomenų ir technologijų mokymo programą dėl duomenų ir technologijų audito naudojimo, parengtą bendradarbiaujant su Audito Rūmų DATA komanda; pažymi, kad ši iniciatyva remia institucijos skaitmeninę transformaciją, skatindama inovacijų kultūrą ir teikdama struktūrizuotą mokymosi kelią nuo pagrindinio iki pažengusio lygio duomenų mokslo, DI ir IT audito srityse; pripažįsta, kad 2024 m. buvo surengta daug įvairių kursų, įskaitant modulius apie mašininį mokymąsi, kibernetinį saugumą, DI naudojimą reglamentuojančią teisinę sistemą ir duomenų vizualizavimą, taip pat praktinius IT mokymus apie „Microsoft Office“ ir audito specifines priemones, kurie padidina auditorių techninę kompetenciją ir veiklos veiksmingumą;
Pastatai
53.	pažymi, kad pagal Audito Rūmų ataskaitą dėl 2024 m. biudžeto ir finansų valdymo, šiais metais Audito Rūmų pastatams ir susijusioms išlaidoms skirti asignavimai sudarė maždaug 5,7 mln. EUR (tiek pat, kiek ir 2023 m.), o jų panaudojimo lygis 2024 m. buvo 51,30 proc., mažiau nei 62,26 proc. 2023 m.
54.	su pasitenkinimu pažymi, kad Audito Rūmai 2024 m. pradėjo naują tyrimą dėl pastatų ženklinimo, kuris yra 2023 m. atlikto visų Audito Rūmų pastatų prieinamumo audito rezultatų tęsinys; be to, pažymi, kad, remiantis klausimynu, 2024 m. Audito Rūmai tęsė pastangas gerinti savo pastatus, atsižvelgdami į prieinamumo reikalavimus modernizuojant ar atnaujinant liftus ir bendro naudojimo patalpas;
55.	pažymi šiuos Audito Rūmų su pastatais susijusius projektus, pradėtus arba užbaigtus 2024 m.: buvusio duomenų centro patalpų pertvarkymą, K2 konferencijų salės garso ir vaizdo sistemos modernizavimo pirmąjį etapą, dviejų virtuvėlių įrengimą ir K2 pastato stogo remonto darbus;
Aplinka ir tvarumas
56.	palankiai vertina nuolatines Audito Rūmų pastangas tapti tvaria institucija; pažymi, kad 2024 m. Audito Rūmai paskelbė ketvirtąją tvarumo ataskaitą, kurioje vertinamas ekonominis, socialinis ir aplinkosauginis Audito Rūmų veiklos poveikis; su pasitenkinimu pažymi, kad 91 proc. 2024 m. paskelbtų Audito Rūmų specialiųjų ataskaitų ir apžvalgų buvo susijusios su Jungtinių Tautų darnaus vystymosi tikslais; palankiai vertina tai, kad į 40 proc. Audito Rūmų viešųjų pirkimų sutarčių buvo įtraukti ekologiškos ir žiedinės ekonomikos kriterijai, o 98 proc. Audito Rūmų prekių ir paslaugų pirkimų 2024 m. buvo iš vietos tiekėjų;
57.	pažymi, kad Audito Rūmai yra sertifikuoti pagal Bendrijos aplinkosaugos vadybos ir audito sistemą (EMAS) ir nuo 2014 m. taiko aplinkos politiką, kuri buvo atnaujinta 2025 m.; pažymi, kad Audito Rūmai matuoja savo anglies dioksido pėdsaką naudodami naujausią „Bilan Carbon“ metodo versiją, kuri apima veiklos (Audito Rūmų veikla) ir organizacinį (trys pastatai Liuksemburge) lygmenis; pažymi, kad 2024 m. Audito Rūmų bendras išmetamas šiltnamio efektą sukeliančių dujų kiekis buvo 9 108 tonos CO2, t. y. 15 proc. mažesnis nei 2014 m., bet 1,60 proc. didesnis nei 2023 m.; pažymi, kad 2024 m. didžiausią įtaką Audito Rūmų bendram išmetamų teršalų kiekiui turėjo prekių ir paslaugų pirkimas bei keleivių vežimas, atitinkamai 31 proc. ir 29 proc.;
58.	su pasitenkinimu pažymi Audito Rūmų aplinkosaugos ataskaitą, kurioje pateikiami 2024 m. rezultatai, įskaitant jau įgyvendintas ir planuojamas įgyvendinti priemones, kuriomis siekiama sumažinti Audito Rūmų veiklos poveikį aplinkai ir pasiekti arba viršyti metinius aplinkosaugos veiklos tikslus; pažymi, kad Audito Rūmai vertina savo aplinkosaugos veiklos rezultatus naudodami rodiklių ir geriausių rezultatų gairių rinkinį; pažymi, kad Audito Rūmai savo 2023–2025 m. aplinkosaugos programoje yra nustatę bendrųjų ir konkrečių tikslų rinkinį, kurių dauguma buvo pasiekti 2024 m., visų pirma susijusių su Audito Rūmų energijos suvartojimo (elektros energija: -24 proc.; šildymas: -21,80 proc.), į orą išmetamų teršalų kiekio (-30 proc.) ir vandens suvartojimo (-45 proc.) mažinimu bei viešųjų pirkimų procedūrų, kuriose taikomi aplinkos kriterijai, skaičiaus didinimu (daugiau kaip 30 proc.); vis dėlto pažymi tendencijos pasikeitimą atspausdintų puslapių skaičiaus (+9,1 proc.) ir metinio atliekų susidarymo sumažėjimo (+27,50 proc.) atžvilgiu; vertina Audito Rūmų veiksmus, kuriais siekiama kompensuoti neigiamą poveikį biologinei įvairovei; pažymi, kad Audito Rūmų patalpose gyvena kelios bičių kolonijos, kurios gamina medų, kurį renka savanoriai darbuotojai, ir Audito Rūmai dalyvauja iniciatyvose sodinti medžius Liuksemburge, taip pat kitose su ekologija susijusiose veiklose, kurios buvo Audito Rūmų dalyvavimo 2024 m. ES tarpinstitucinėse EMAS dienose dalis; palankiai vertina tai, kad darbuotojų, naudojančių miesto bendro naudojimo dviračius, skaičius padidėjo nuo 172 2023 m. iki 201 2024 m.; palankiai vertina Audito Rūmų paramą mobilumui keliaujant į darbą ir atgal, pavyzdžiui, dviračiu, padengiant Liuksemburgo miesto dviračių dalijimosi sistemos abonementų išlaidas, arba viešuoju transportu, iš dalies kompensuojant tarpvalstybinio personalo sezoninius bilietus; personalo, besinaudojančio tokia kompensavimo schema, skaičius padidėjo nuo 28 2023 m. iki 30 2024 m.;
59.	primena, kad 2023 m. Audito Rūmai pasirašė konvenciją su Liuksemburgo valdžios institucijomis dėl judumo plano parengimo; pažymi, kad pagal klausimyną mobilumo planas buvo pateiktas pavėluotai, 2025 m. balandžio mėn., ir kad į plano analizės rezultatus bus atsižvelgta rengiant EMAS programą 2026–2028 m.;
Tarpinstitucinis bendradarbiavimas
60.	pripažįsta, kad tarpinstitucinis bendradarbiavimas didina veiksmingumą, nes naudojamos bendros priemonės ir paslaugos, taip sutaupoma lėšų, kurios leidžia viduje perskirstyti personalą, užtikrinant geresnes kainas dėl masto ekonomijos ir suteikiant galimybę naudotis kitų Sąjungos institucijų specializuotomis žiniomis; pažymi, kad 2024 m. Audito Rūmai tęsė arba išplėtė bendradarbiavimą pagal esamus ir naujus susitarimus dėl paslaugų lygio, įskaitant pensijų valdymą, žmogiškųjų išteklių pertvarkymą ir Sąjungos laissez-passer išdavimą, taip pat dalyvavimą tarpinstituciniuose komitetuose ir partnerystėse, pavyzdžiui, „Bendros finansinės sistemos“ ir „Kibernetinis saugumas ir skaitmeninė transformacija“; be to, pažymi, kad šis bendradarbiavimas palengvino IT sprendimų mainus ir plėtrą, dėl to 2024 m. buvo sutaupyta daug biudžeto lėšų IT, misijų valdymo ir žmogiškųjų išteklių srityse, Audito Rūmams naudojant Komisijos sukurtas žmogiškųjų išteklių, mokymo ir e. vertimo priemones, kurių kaina buvo apie 500 000 EUR, ir Tarybos teikiamas SAP apskaitos paslaugas, kurių kaina buvo apie 170 000 EUR; palankiai vertina tai, kad Audito Rūmai toliau naudojasi Europos viešojo administravimo mokyklos mokymo ir sertifikavimo paslaugomis;
61.	dar kartą primena, kad Audito Rūmų ir Komisijos bendradarbiavimas toliau bus tik iš dalies veiksmingas, nebent Komisija patvirtins Audito Rūmų klaidų lygių vertinimo metodiką, grindžiamą nepriklausomu ir išsamiu visų taisyklių pažeidimų įvertinimu, o ne skirs daugiausia dėmesio klaidoms, kurių lėšas galima susigrąžinti;
62.	palankiai vertina tai, kad Audito Rūmai glaudžiai bendradarbiauja su OLAF ir Europos prokuratūra, be kita ko, organizuodami praktinius seminarus ir informuotumo didinimo renginius, keisdamiesi žiniomis ir patirtimi; palankiai vertina Audito Rūmų įsipareigojimą toliau perduoti bet kokius prima facie įrodymais pagrįstus įtarimus OLAF, Europos prokuratūros arba abiem institucijoms; pažymi, kad 2024 m. Audito Rūmai OLAF perdavė informaciją dėl 19 įtariamo sukčiavimo atvejų, o Europos prokuratūrai – informaciją dėl 7 tokių atvejų;
63.	yra įsitikinęs, kad bendra integruota duomenų gavybos ir rizikos vertinimo IT sistema galėtų būti vertingas duomenų šaltinis, kuris sudarytų sąlygas Audito Rūmams, OLAF ir Europos prokuratūrai sustiprinti savo audito ir kontrolės pastangas; pabrėžia, kad neribota prieiga prie šios sistemos ir jos duomenų turėtų būti užtikrinama be jokių nepagrįstų apribojimų ir kad tokia prieiga iš karto leistų Audito Rūmų audituose tirti ir naudoti kitas skaitmenines priemones ir naujas technologijas;
64.	palankiai vertina Audito Rūmų atvirumą kasmetiniam tarpinstituciniam dialogui tarp Audito Rūmų, Parlamento, Tarybos ir Komisijos, kaip to prašė Parlamentas savo rezoliucijose dėl biudžeto įvykdymo patvirtinimo;
65.	dar kartą apgailestauja dėl to, kad, nepaisant geresnių galimybių susipažinti su Europos investicijų banko (EIB) dokumentais ir informacija, Audito Rūmams trūksta įgaliojimų atlikti operacijų, finansuojamų EIB nuosavomis lėšomis, auditą; ragina suteikti Audito Rūmams šiuos įgaliojimus, atsižvelgiant į EIB misiją siekti Sąjungos tikslų ir didėjantį jo vaidmenį Sąjungos ekonominėje ir politinėje erdvėje, kuris apima ne tik Sąjungos biudžeto naudojimą jo operacijoms garantuoti; primena, kad Audito Rūmai specialiojoje ataskaitoje Nr. 05/2023 „ES finansų aplinka. Nevienalytė struktūra, kurią reikia toliau paprastinti ir didinti jos atskaitomybę“ nurodė, kad turėtų būti nustatyti visų rūšių Sąjungos politikos finansavimo viešojo audito įgaliojimai;
66.	palankiai vertina, kad, remiantis klausimynu, Audito Rūmai ir Europos duomenų apsaugos priežiūros pareigūnas (EDAPP) glaudžiai bendradarbiavo, visų pirma per Audito Rūmų duomenų apsaugos pareigūną; pažymi, kad toks bendradarbiavimas apima Reglamento (ES) 2018/1725 konkrečių nuostatų aiškinimą, žinių dalijimosi veiklą ir kitus tarpinstitucinius mainus bei indėlį DI srityje; vertina Audito Rūmų dalyvavimą EDAPP ir ENISA organizuotoje veikloje „Sąmoningumas apie asmens duomenų pažeidimus kibernetinio saugumo incidentų tvarkymo srityje“, kurios tikslas buvo didinti darbuotojų sąmoningumą apie asmens duomenų pažeidimų tvarkymą;
Komunikacija
67.	pažymi, kad 2024 m. Audito Rūmų komunikacijos ir reklamos veiklai skirtas biudžetas sudarė 225 000 EUR (tiek pat, kiek ir 2023 m.), o jo panaudojimo lygis buvo 92,32 proc. (daugiau nei 81,13 proc. 2023 m.). pažymi, kad didžioji biudžeto dalis buvo panaudota žiniasklaidos stebėsenos paslaugoms (80 000 EUR) ir spaudos veiksmams (18 133,91 EUR), po to eina santykių su suinteresuotaisiais subjektais išlaidos, kurias daugiausia sudarė politinės žvalgybos platformos (62 100 EUR), komunikacijos veiklos (32 543,37 EUR), socialinės žiniasklaidos (8 604,66 EUR) ir publikacijų (6 346,47 EUR) išlaidos;
68.	remia plečiamą Audito Rūmų žiniasklaidos strategiją, kurią įgyvendinant 2024 m. internete paskelbtas rekordinis spaudos straipsnių apie jų audito ataskaitas ir kitus leidinius ar Audito Rūmus apskritai skaičius – daugiau nei 24 000 , o tai patvirtina pastaraisiais metais pastebėtą tendenciją, kad žiniasklaidos susidomėjimas didėja (2023 m. – 22 000; 2022 m. – 20 000; 2021 m. – 18 000); su pasitenkinimu pažymi, kad, remiantis Audito Rūmų ataskaita, 2023 m. atidarytoje Audito Rūmų interneto svetainėje 2024 m. buvo užregistruota 780 000 apsilankymų (2023 m. – 700 000), 1 295 025 unikalių puslapių peržiūrų ir 56 440 atsisiuntimų; teigiamai vertina tai, kad iki 2024 m. pabaigos keturios Audito Rūmų pagrindinės socialinių tinklų paskyros („X“, „LinkedIn“, „Facebook“ ir „Instagram“) buvo pritraukusios daugiau nei 61 500 sekėjų, t. y. daugiau nei 2023 m. (55 000) ir 2022 m. (49 500); giria Audito Rūmus už tai, kad 2024 m. lapkričio mėn. jie pradėjo leisti pirmąjį mėnesinį naujienlaiškį „ECA Insights“ socialiniame tinkle „LinkedIn“, kuriame pateikiami naujausių ataskaitų svarbiausi aspektai ir būsimų auditų apžvalgos ir kuris iki tų metų pabaigos pritraukė daugiau kaip 8 500 prenumeratorių;
69.	palankiai vertina tai, kad Audito Rūmai turi skaitmeniniu būdu prieinamą interneto svetainę (A++ lygis), kurią du kartus per metus tikrina išorės konsultantas, siekdamas įvertinti, ar svetainė atitinka atitinkamus prieinamumo standartus, ir nustatyti kliūtis, trukdančias naudotojams su negalia ja naudotis; vertina tai, kad apskritai prieinamumo įgyvendinimas įvertintas kaip labai geras, ir pažymi, kad po audito buvo pateikta keletas rekomendacijų, kaip toliau gerinti ir išlaikyti svetainės prieinamumo įvertinimą;
70.	pažymi, kad Audito Rūmai 2024 m. paskelbė 44 pranešimus spaudai 24 ES kalbomis, taip pat įvairių informacinių pranešimų, kvietimų žiniasklaidai ir parengtų naudoti garso pranešimų tam tikromis kalbomis. be to, pažymi, kad Audito Rūmai surengė 20 virtualiųjų spaudos konferencijų ir 14 papildomų metinei ataskaitai skirtų spaudos konferencijų, susijusių su konkrečiomis šalimis; pabrėžia, kad iš viso Audito Rūmų spaudos konferencijos pritraukė 876 žurnalistus, kurių dauguma atstovauja pagrindinėms nacionalinėms žiniasklaidos priemonėms ES valstybėse narėse;
71.	teigiamai vertina tai, kad siekdami didinti visuomenės įsitraukimą, nuo 2024 m. Audito Rūmai suteikia piliečiams galimybę prisidėti prie jų darbo programos, teikiant audito pasiūlymus per Audito Rūmų interneto svetainę;
72.	vertina tai, kad Audito Rūmai vertina savo darbo galimą poveikį ir naudą, kaip juos vertina jų ataskaitų skaitytojai Parlamente, Taryboje, Komisijoje, Sąjungos agentūrose, valstybių narių nuolatinėse atstovybėse, valstybių narių agentūrose ir aukščiausiose audito institucijose, NVO, akademinėje bendruomenėje, žiniasklaidoje ir kitose suinteresuotosiose šalyse. atsižvelgdamas į tai pažymi, kad nuo 2018 m. Audito Rūmai atliko anonimines elektronines apklausas, kuriose prašo skaitytojų pateikti kokybinių atsiliepimų apie atrinktas ataskaitas ir bendrų pasiūlymų dėl jų darbo; pabrėžia, kad 2024 m. 89 proc. respondentų manė, kad Audito Rūmų ataskaitos naudingos jų darbui, o 82 proc. manė, kad jos turėjo poveikį; su pasitenkinimu pažymi, kad 2024 m. Audito Rūmai 578 kartus pristatė savo darbo rezultatus įvairiems suinteresuotiesiems subjektams (pvz., Parlamentui, Tarybai, nacionaliniams parlamentams), daugiau nei su 456 kartus 2023 m. ir 437 kartus 2022 m.
image1.png




